en en en es en en en en en en en en en en en az en en en en en fr en en en en en en fr ml nl ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml en en ml en ml nl ml fr ml nb ml en ml nl ml nl ml nb ml en ml en ml nl ml en ml nl ml nl ml nl ml en ml nl ml en ml nl ml nl ml nl ml nl ml nl ml nl ml nl ml nl es es tr es en
Kerala Malar - Online Malayalam News Portal
Home Homepage News Sports Editorial Tech Politics Business Education Movies Articles Opinion Contact Us
'എന്റെ...എന്റെ മാത്രം പിഴവ്'-1979 ലെ സാറ്റലൈറ്റ് ലോഞ്ച് വെഹിക്കിള്‍ (എസ്എല്‍വി) ലക്ഷ്യത്തിലെത്താതെ കടലില്‍ പതിച്ചപ്പോള്‍ പദ്ധതിയുടെ ചുമതലയുണ്ടായിരുന്ന അവുല്‍ പകിര്‍ ജൈനുലാബ്ദീന്‍ അബ്ദുല്‍ കലാം പ്രധാനമന്ത്രിക്കു എഴുതി.കുറ്റം ആരുടെയെങ്കിലും ചുമലില്‍ കെട്ടിവെക്കാന്‍ വ്യഗ്രത കൊള്ളുന്ന  ഈ രാജ്യത്ത്  തൊട്ടടുത്ത വര്‍ഷം അത് ലക്ഷ്യം കണ്ടപ്പോള്‍ രാജ്യത്തിന്റെ മുഴുവന്‍ നേട്ടം എന്ന് അദ്ദേഹം പ്രഖ്യാപിക്കുകയും ചെയ്തു.
അതാണു എ പി ജെ അബ്ദുല്‍ കലാം.
ശക്തവും സ്വാശ്രയാധിഷ്ടിതവുമായ ഒരു ഇന്ത്യ കെട്ടിപ്പടുക്കാന്‍ എല്ലായ്‌പ്പോഴും ശ്രമിച്ച കലാം ഒരു ക്രാന്തദര്‍ശിയും സ്വപ്‌നാടകനുമായിരുന്നു. ശാസ്ത്ര സാങ്കേതിക രംഗങ്ങളില്‍ ഇന്ത്യയെ കരുത്തുറ്റ ഒരു രാഷ്ട്രമാക്കി മാറ്റുന്നതിന് പ്രതിബദ്ധത പുലര്‍ത്തിക്കൊണ്ട്, പ്രധാനമന്ത്രി ഇന്ദിരഗാന്ധി, രാജ്യരക്ഷാ മന്ത്രി ആര്‍ വെങ്കിട്ടരാമന്‍, രാജ്യരക്ഷ മന്ത്രിയുടെ ശാസ്ത്ര ഉപദേഷ്ടാവ് വി എസ് അരുണാചലം, കലാം എന്നിവരുള്‍പ്പെട്ട ശക്തമായ ഒരു സംഘം 1980 കളുടെ തുടക്കത്തില്‍ രൂപം കൊണ്ടിരുന്നു. 1974 ലും പിന്നീട് 1998 ലും ഇന്ത്യ പൊഖ്‌റാനില്‍ നടത്തിയ ആണവ പരീക്ഷണങ്ങളെ തുടര്‍ന്ന് രാജ്യത്തിനെതിരെ ഉണ്ടായ ഉപരോധ നടപടികളെയും മിസൈല്‍ ടെക്‌നോളജി കണ്ട്രോള്‍ റെഷീം ഉള്‍പ്പടെയുള്ള സംഘടനകള്‍ സ്വീകരിച്ച വിലക്കുകളെയും പരാജയപ്പെടുത്തുന്നതിനു ആവശ്യമായ തന്ത്രങ്ങള്‍ ആവിഷ്‌ക്കരിച്ചത് കലാം ആയിരുന്നു.
സാറ്റലൈറ്റ് ലോഞ്ച് വെഹിക്കിളിന്റെ പ്രൊജക്റ്റ് ഡയറക്ടര്‍ ആയി കലാം ചുമതലെയേറ്റതും 1980 ല്‍ അത് വലിയ വിജയമായതും ഇന്ത്യന്‍ ബഹിരാകാശ പദ്ധതിയുടെ വിജയത്തില്‍ ഒരു വഴിത്തിരിവായി മാറി.
1960 കളില്‍ തിരുവനന്തപുരത്തിനു സമീപം തുമ്പ റോക്കറ്റ് വിക്ഷേപണ കേന്ദ്രത്തില്‍ പ്രവര്‍ത്തിച്ച കലാം ആയിരുന്നു ഐഎസ്ആര്‍ഒ യുടെ ബഹിരാകാശത്തെക്ക് കുതിക്കുന്ന റോക്കറ്റ് വിക്ഷേപണത്തിനു തുടക്കം കുറിച്ചത്.
1983 ല്‍ ഐഎസ്ആര്‍ഒ വിട്ട കലാം ഹൈദരബാദിലെ  ഡിഫന്‍സ്  റിസര്‍ച്  ആന്‍ഡ്  ഡെവലപ്‌മെന്റ്   ലബോറട്ടറിയുടെ  (ഡിആര്‍ഡിഎല്‍) ഡയറക്ടര്‍ ആയി പ്രതിരോധ ഗവേഷണ വികസന സംഘടന (ഡിആര്‍ഡിഒ) യില്‍  ചേര്‍ന്നു. ഡിആര്‍ഡിഎല്‍ ഡയറക്ടര്‍ എന്ന നിലയില്‍  ഇന്ത്യയുടെ  ഇന്റഗ്രേറ്റഡ്  ഗൈഡഡ് മിസൈല്‍ ഡെവലപ്‌മെന്റ് പ്രോഗ്രാം അദ്ദേഹം വിഭാവനം  ചെയ്യുകയും, അഗ്‌നി, ആകാശ്, പ്രിഥ്വി, നാഗ്, ത്രിശൂല്‍ മിസൈല്‍ പദ്ധതികള്‍ക്കുള്ള സംഘങ്ങളെ നയിക്കുകയും ചെയ്തു. കലാം യുവാക്കളുടെ ഹരമായി.
ബ്രഹ്മോസ് എന്നറിയപ്പെട്ട ശബ്ദ വേഗതയെ വെല്ലുന്ന ലോകത്തിലെ ആദ്യത്തെ ക്രൂസ് മിസൈല്‍ റഷ്യന്‍ സഹകരണത്തോടെ വികസിപ്പിക്കുന്നതിലും കലാം നിമിത്തമായി.
ഏതൊരു  പ്രശ്‌നത്തിലും, കൂടംകുളം ആണവ വൈദ്യുതി നിലയത്തിനുള്ള പിന്തുണ, തേനിയില്‍ സ്ഥാപിക്കുന്ന ന്യുട്രിനൊ ഒബ്‌സര്‍വേറ്ററി, ഇന്ത്യയുടെ ആണവായുധ പരിപാടി അല്ലെങ്കില്‍ മിസൈല്‍ പ്രോഗ്രാം കലാമിന് അദ്ദേഹത്തിന്റെതായ നിലപാടുകള്‍ ഉണ്ടായിരുന്നു.
ഒരു അധ്യാപകനായി  അറിയപ്പെടുന്നതിനാണ് തനിക്കു ഇഷ്ടമെന്ന് അബ്ദുല്‍ കലാം എപ്പോഴും പറയുമായിരുന്നു. ഒരു വ്യക്തിയുടെ സ്വഭാവവും കഴിവും ഭാവിയും രൂപപ്പെടുത്തുന്ന മഹത്തായ ഒരു ജോലിയാണ് അധ്യാപകന്റേതെന്നു അദ്ദേഹം ചൂണ്ടിക്കാട്ടി. 2002 ല്‍ രാഷ്ട്രപതിഭവനില്‍ എത്തിയശേഷവും അധ്യാപക വൃത്തിയോടുള്ള തന്റെ അഭിനിവേശം കലാം കൈവെടിഞ്ഞില്ല. പോകുന്ന സ്ഥലങ്ങളിലൊക്കെയും വിദ്യാര്‍ഥികളെ, പ്രത്യേകിച്ചും കുട്ടികളെ പഠിപ്പിക്കുന്നതിനുള്ള അവസരം അദ്ദേഹം സൃഷ്ടിച്ചു. ദേശീയ വികസനത്തെക്കുറിച്ച് യുവാക്കളെക്കൊണ്ട് പ്രതിജ്ഞയെടുപ്പിക്കുന്നത് അദ്ദേഹത്തിനു ഒരു ഹരമായിരുന്നു.
ജീവിതാന്ത്യ നിമിഷത്തിലും ഷില്ലോങില്‍ ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് മാനേജ്മന്റ് വിദ്യാര്‍ഥികള്‍ക്ക് ക്ലാസ് എടുക്കുകയായിരുന്നു അദ്ദേഹം. എല്ലാ വര്‍ഷവും അവിടെ ക്ലാസ് എടുക്കുന്നതിനായി കലാം എത്തുമായിരുന്നു.
തനിക്കൊപ്പം പ്രവര്‍ത്തിച്ചിരുന്ന ശാസ്ത്രജ്ഞന്മാരെയും അദ്ദേഹം പഠിപ്പിചിരുന്നതായി 1995 മുതല്‍  സഹപ്രവര്‍ത്തകനും മുന്‍ രാഷ്ട്രപതിയുടെ ഉപദേഷ്ടാവായി പ്രവര്‍ത്തിക്കുകയും ചെയ്ത മുതിര്‍ന്ന ശാസ്ത്രജ്ഞന്‍ വി പൊന്‍ രാജ് പറയുന്നു.
ഇന്ത്യയുടെ 11 മത്തെ പ്രസിഡന്റ് ആയ എ പി ജെ അബ്ദുല്‍ കലാം അവിടെയും വ്യത്യസ്തനായിരുന്നു.'ജനകീയ പ്രസിഡന്റ്' എന്നാണു അദ്ദേഹം അറിയപ്പെട്ടത്. ലളിതമായ ജീവിതമായിരുന്നു കലാമിന്റേതു.രാഷ്ടപതി ഭവനിലെ താമസക്കാലത്തും അത് പ്രതിഫലിച്ചു.
2002 ല്‍ രാഷ്ട്രപതി ആകുന്നതിനു മുമ്പ് തന്നെ 'ഇന്ത്യയുടെ മിസൈല്‍ മാന്‍' എന്ന നിലയില്‍ അദ്ദേഹം രാജ്യത്തിന്റെ ഒരു പ്രതീകം ആയി മാറുകയും കുട്ടികളുടെയും ശാസ്ത്രജ്ഞരുടെയും ഒരു പ്രചോദനം ആയി മാറുകയും ചെയ്തിരുന്നു.അദ്ദേഹത്തിനു കീഴില്‍ പണിയെടുത്ത  ശാസ്ത്രജ്ഞര്‍ എല്ലാവരും അദ്ദേഹത്തോട് വലിയ കൂറ് പുലര്‍ത്തുകയും ചെയ്തു.
ഇന്ത്യയുടെ ഏറ്റവും പ്രമുഖ ശാസ്ത്രജ്ഞരില്‍ ഒരാളാണ് കലാം. 30 യുണിവെഴ്‌സിറ്റികളും സ്ഥാപനങ്ങളും ഡോക്ടറേറ്റ് നല്‍കി ആദരിച്ചതിന്റെ അപൂര്‍വ ബഹുമതികൂടി അദ്ദേഹത്തിനുണ്ട്. നെറ്റിയിലേക്ക് ചുരുണ്ട് കിടക്കുന്ന നരച്ച തലമുടിയും തിളങ്ങുന്ന കണ്ണുകളും മായാതെ നില്‍ക്കുന്ന പുഞ്ചിരിയും മറ്റുള്ളവരിലേക്ക് പ്രവഹിപ്പിക്കുന്നത് അളവില്ലാത്ത ഊര്‍ജ്ജവും സര്‍ഗാത്മകതയുമായിരുന്നു.
തമിഴ് നാട്ടിലെ ഒരു പാവപ്പെട്ട മുസ്ലിം കുടുംബത്തില്‍ ജനിച്ചു വിദ്യാഭ്യാസത്തിന്റെ ബലംകൊണ്ടു മാത്രം മിസൈല്‍ ശാസ്ത്രജ്ഞനും ഇന്ത്യയുടെ മിസൈല്‍ മാനും ഡിആര്‍ഡിഒ യുടെ സെക്രട്ടറിയും പ്രധാനമന്ത്രിയുടെ മുഖ്യ ശാസ്ത്ര ഉപദേഷ്ടാവും പിന്നീട് രാഷ്ട്രപതിയും ആയി മാറിയ കലാം ആധുനിക ഇന്ത്യയുടെ ഒരു പ്രതിരൂപമാണ്.
യാതൊരുവിധ രാഷ്ട്രീയ ആഭിമുഖ്യവുമില്ലാതെ, ശാസ്ത്രത്തിന്റെ സാഹസികതയില്‍ മാത്രം ആനന്ദം കണ്ടെത്തിയിരുന്ന ഒരു രാഷ്ട്രപതിയായിരുന്നു കലാം. ബീഹാര്‍ നിയമസഭ പിരിച്ചുവിടുന്നതിനുള്ള ഉത്തരവില്‍ മോസ്‌ക്കോയില്‍ അര്‍ദ്ധരാത്രിയില്‍ ഒപ്പുവെക്കേണ്ടി വന്നതായിരുന്നു അദ്ദേഹത്തിന്റെ ദുര്‍ബ്ബലമായ നിമിഷം. അപ്പോള്‍പ്പോലും എന്‍ഡിഎ സര്‍ക്കാരിന്റെ നിരവധി ഫയലുകള്‍ പുനഃപരിശോധനക്കായി തിരികെ അയച്ചുകൊണ്ട് താന്‍ ആരുടേയും ആളല്ല എന്നദ്ദേഹം തെളിയിച്ചു. സോണിയ ഗാന്ധിയുടെ ഔദ്യോഗിക പ്രതിഫലം സംബന്ധിച്ച ഫയല്‍ രണ്ടു തവണയാണ് കലാം തിരിച്ചയച്ചത്.
രാഷ്ട്രപതിയുടെ പദവി അപൂര്‍വമായ രീതിയില്‍ അദ്ദേഹം പുനര്‍നിര്‍വചിച്ചു. രാഷ്ട്രപതി ഭവനിലെ ഔഷധ തോട്ടം, കുട്ടികളുമായുള്ള നിരന്തര സമ്പര്‍ക്കം, ചോദ്യം ചെയ്യപ്പെടാനാകാത്ത സ്വന്തം വ്യക്തിത്വം, ജീവിതകാലം മുതല്‍ അവിവാഹിതനായി തുടര്‍ന്നത് എന്നിവയെല്ലാം അദ്ദേഹത്തിനു, പ്രത്യേകിച്ചും നഗരങ്ങളില്‍, ഒരു വീരപരിവേഷം നല്‍കി.
വിദേശങ്ങളില്‍ നിന്നുമുള്ള സന്ദര്‍ശകരെ തന്റെ കഥകളിലൂടെ രസിപ്പിച്ച കലാം അവരെ രാഷ്ട്രപതി ഭവനിലെ തന്റെ പഠന മുറിയിലേക്ക് കൂട്ടിക്കൊണ്ടു പോകുകയും വിശദമായ അനൗപചാരിക ചര്‍ച്ചകളില്‍ ഏര്‍പ്പെടുകയും ചെയ്യുന്നത് പതിവായിരുന്നു.
രാഷ്ട്രപതിഭവനെ വലിയ ഔദ്യോഗിക ചടങ്ങുകള്‍ക്കുള്ള ഒരു വേദിയാക്കി മാത്രം കരുതിയ പലരില്‍ നിന്നും വ്യത്യസ്തനായി, രാഷ്ട്രീയക്കാരന്‍ അല്ലാതിരുന്ന കലാം അതിന്റെ വാതിലുകള്‍ പൊതുജനങ്ങള്‍ക്കായി തുറന്നിട്ടു കൊടുത്തു. ഒരു പരിധിവരെ ഡയാന രാജകുമാരി ബ്രിട്ടീഷ് രാജകുടുംബത്തില്‍ ചെയ്തത് തന്നെയാണു രാഷ്ട്രപതിഭവന്റെ നിഗൂഡതകള്‍ അനാവരണം ചെയ്തുകൊണ്ട് കലാമും ചെയ്തത്. രാഷ്ട്രത്തിന്റെ നല്ലൊരു പ്രഥമ പൗരന്‍ ആയിക്കൊണ്ട് തന്നെ തന്റെ ധാര്‍മിക ഉത്തരവാദിത്വം ഔദ്യോഗിക ചടങ്ങുകളില്‍ മാത്രം ഒതുങ്ങി നില്‍ക്കുന്നില്ലെന്നും സ്‌കൂള്‍, കോളേജ് വിദ്യാര്‍ഥികളിലേക്ക് കൂടി വ്യാപിച്ചിരിക്കുന്നുവെന്നും അദ്ദേഹം തെളിയിച്ചു.
രാഷ്ട്രീയക്കാരല്ലാത്തവര്‍  രാഷ്ട്രപതി ആകുന്നതാണ് കലാം ഇഷ്ടപ്പെട്ടിരുന്നത്. രാഷ്ട്രപതിഭവനില്‍ നാരായണ മൂര്‍ത്തി (ഇന്‍ഫോസിസ്) പിന്‍ഗാമിയായി എത്തുന്നതിനെക്കുറിച്ചു ഒരിക്കല്‍ അദ്ദേഹത്തോട് ചോദിച്ചപ്പോള്‍ 'ഫന്റാസ്റ്റിക്, ഫന്റാസ്റ്റിക്, ഫന്റാസ്റ്റിക്' എന്നായിരുന്നു കലാമിന്റെ സന്തോഷത്തോടെയുള്ള പ്രതികരണം.
രാഷ്ട്രപതി സ്ഥാനത്തേക്ക് പ്രണബ് മുഖര്‍ജിയുമായി ഒരു മത്സരത്തിലേക്ക് താന്‍ വലിച്ചിഴക്കപ്പെടുമെന്നു ബോധ്യമായപ്പോള്‍ 'എന്റെ മനസ്സാക്ഷി മത്സരത്തിനു അനുവദിക്കുന്നില്ല' എന്നായിരുന്നു കലാം പറഞ്ഞത്. രാഷ്ട്രപതിഭവനില്‍ നിന്നും പുറത്തുവന്നശേഷം വിമാനത്താവളങ്ങളില്‍ സെക്യുരിറ്റി ചെക്ക്‌പോയിന്റുകളില്‍  വിഐപി പരിഗണനകള്‍ ഉപേക്ഷിച്ചു ക്യുവില്‍ നില്‍ക്കുന്ന  കലാമിനെ കണ്ടു യാത്രക്കാര്‍ അത്ഭുതപ്പെട്ടിട്ടുണ്ട്.
അദ്ദേഹത്തിന്റെ സന്ദേശങ്ങള്‍ എല്ലായ്‌പ്പോഴും വളരെ ലളിതമായിരുന്നു. ലളിതവും പ്രചോദനം നല്‍കുന്നതുമായ അദ്ദേഹത്തിന്റെ പുസ്തകങ്ങള്‍ വിപുലമായ തോതില്‍ വിറ്റഴിഞ്ഞു. അദ്ദേഹത്തിന്റെ ആത്മകഥയായ 'അഗ്‌നി ചിറകുകള്‍' വളരെ ആകര്‍ഷകവും ലളിതവുമായ ശൈലിയിലാണ് എഴുതിയിട്ടുള്ളത്. കഷ്ടതകളില്‍  നിന്നും  പ്രൊഫഷനല്‍ നേട്ടങ്ങളിലെക്കുള്ള യാത്ര  21 നൂറ്റാണ്ടിലെ ഇന്ത്യയുടെ അഭിലാഷങ്ങളെ പ്രതിഫലിപ്പിക്കും വിധമാണ് എഴുതിയിട്ടുള്ളത്.
ഇന്ത്യയെ മുന്നോട്ടു നയിക്കാന്‍ രാജ്യത്തിന്റെ ശേഷി വര്‍ധിപ്പിക്കേണ്ടതും കൂട്ടായ പ്രവര്‍ത്തനങ്ങള്‍ ആവശ്യമുള്ളതുമായ 5 മേഖലകളാണ് അദ്ദേഹം കണ്ടെത്തിയത്: 1. കൃഷിയും ഭക്ഷ്യ സംസ്‌കരണവും 2. വിദ്യാഭ്യാസവും ആരോഗ്യ പരിപാലനവും 3. വിവര സാങ്കേതിക വിദ്യ 4. രാജ്യത്തിന്റെ എല്ലാ ഭാഗങ്ങളിലും അടിസ്ഥാന സൗകര്യങ്ങള്‍,  ആശ്രയിക്കാന്‍ കഴിയുന്നതും ഗുണ മേന്മയുള്ളതുമായ വൈദ്യുതി, ഉപരിതല ഗതാഗതം 5. നിര്‍ണ്ണായകമായ സാങ്കേതിക വിദ്യകളുടെ കാര്യത്തില്‍ സ്വാശ്രയത്വം.
രാഷ്ട്രപതി സ്ഥാനത്ത് നിന്നും വിരമിച്ചിട്ടും ജനസമ്മതിയുണര്‍ത്തുന്ന പരിപാടികളുമായി കലാം മുന്നോട്ടൂ പോയി. ഒരുപക്ഷെ അതായിരിക്കാം എല്ലായ്‌പ്പോഴും പുതിയ ആശയങ്ങളുമായി രംഗത്തുവരുന്ന ഒരാളായും 74 വയസ്സില്‍ സുഖോയി യുദ്ധവിമാനം പറപ്പിച്ചുകൊണ്ട് തന്റെ ബാല്യകാല സ്വപ്‌നം പൂവണിയിച്ച അത്യുല്‍സാഹിയായ ഒരാളായും അദ്ദേഹത്തെ കണ്ടുമുട്ടുന്നതിനു നമ്മള്‍ക്ക് അവസരം നല്‍കിയത്.
ശാസ്ത്രത്തിന്റെ വലിയ ലോകത്തു വിരാജിക്കുമ്പോഴും ട്രെയിനിലെ  മൂന്നാം ക്ലാസ് യാത്രയുടെയും  വെള്ളത്തിനു വേണ്ടി നീണ്ട ക്യുവില്‍ നില്‍ക്കുന്നതിന്റെയും ദുരിതം നിറഞ്ഞ ജീവിതം പരിചിതമായ രാഷ്ട്രപതിയായിരുന്നു അദ്ദേഹം. അസാധാരണമായ പെരുമാറ്റ രീതികളിലൂടെ അദ്ദേഹം ഏവരുടെയും  സ്‌നേഹഭാജനമായി. പുതിയൊരു പന്ഥാവ് തേടുന്ന ഇന്ത്യയുടെ ആശയാഭിലാഷങ്ങളുടെ കണ്ണാടിയായിരുന്നു അദ്ദേഹത്തിന്റെ ജീവിതം.
ഇന്ത്യയിലെ വിലപ്പെട്ട  സിവിലിയന്‍ ബഹുമതികള്‍ കലാമിനെ തേടിയെത്തി-പദ്മഭൂഷണ്‍ (1981), പദ്മവിഭൂഷണ്‍ (1990), അത്യുന്നത ബഹുമതിയായ ഭാരത് രത്‌നം (1997). ഇതിനു പുറമേ മറ്റു പല അവാര്‍ഡുകളും സ്ഥാപനങ്ങളുടെ ഫെലോഷിപ്പുകളും അദ്ദേഹം നേടിയിട്ടുണ്ട്.
നഗര പ്രദേശങ്ങളിലെ സൗകര്യങ്ങള്‍ ഗ്രാമങ്ങളിലും എത്തിക്കുന്നതിനുള്ള 'പുര' പദ്ധതി അദ്ദേഹത്തിനു ഇഷ്ടപ്പെട്ടതായിരുന്നു.
comments powered by Disqus. comments powered by Disqus
എന്‍ ഇ ബാലറാമിന്റെ ജീവിതത്തിലെ ഏറെ അറിയാത്തൊരേട്
കലാം ആധുനിക ഇന്ത്യയുടെ പ്രതിരൂപം
ജന്മദേശം നഷ്ടപ്പെട്ട ഒരു സമൂഹം
വികസനം, അത് മര്‍ത്യമനസിന്‍ അതിരില്‍ നിന്ന്
ജയകാന്തന്‍: സാധാരണ കഥാപാത്രങ്ങളും അസാധാരണ കഥകളും
ഒരു നാടു കേഴുന്നു; ഒരു ഓഫീസര്‍ക്കായി
ബക്കിങ്ഹാം കൊട്ടാരത്തിനു തലവേദനയായി ലൈംഗീകാപവാദം
ഐഎസില്‍ നിന്നും രക്ഷപ്പെട്ട കുട്ടിപ്പടയാളികള്‍
യുഎസ്, ക്യുബ ബന്ധങ്ങളിലെ വഴിത്തിരിവ്
ദുബൈ ഒരുങ്ങുന്നു വിമാനത്താവള വിസ്മയത്തിന്
സ്ത്രീകളെ ലൈംഗിക അടിമകളാക്കുന്ന ഐഎസ് ഭീകരര്‍
All rights Reserved 2017 © Kerala Malar